15 Ntlha ya botlhokwa ke eno: Fa o ruta bana ba gago, o se ka wa ba ruta ka tsela e le nngwe fela. Ja marapo a tlhogo. Dira gore ba akanyetse kwa teng mme dira jalo o akanyetsa dingwaga tsa bone. Dira gore ba itumelele go ithuta e bile ba nonotshe tumelo ya bone. Rre mongwe o ne a re: “Tswelela o dirisa ditsela tse disha go tlhalosa dithuto tse bana ba gago ba setseng ba di itse.” 16 Satane a ka dirisa ditsala kgotsa dithaka tsa gago gore di go raele go dira dilo tse di sa siamang. Satane o a itse gore go thata go gana fa o raelwa ke ditsala kgotsa dithaka. Ka sekai, morwadia Jakobe e bong Dina o ne a na le ditsala tse di sa rateng Jehofa. Seno se ne sa bakela ene le ba lelapa la gagwe mathata a a seng kana ka sepe. (Genesise 34:1, 2) Fa ditsala tsa gago di sa rate Jehofa, di ka go raela gore o dire sengwe se Jehofa a sa se rateng, mme seo se tla dira gore wena, ba lelapa la gago le Modimo, lo utlwe botlhoko. (Diane 17:21, 25) Ke ka moo go leng botlhokwa gore o nne le ditsala tse di ratang Jehofa.—1 Bakorintha 15:33.